Boek: Skep herinneringe met dié kookboek | Maroela Media
Kosbaar is Elmarie Berry se eerste kookboek hoewel sy reeds sedert 2015 'n bekende kosblogskrywer is.
Berry se hartsbegeerte is om 'n boek uit te gee wat jou siel sal voed en waarmee jy in jou kombuis saam met nabye vriende en familie herinneringe kan skep. In haar eie woorde: "Kos is 'n manier en plek om bymekaar te kom, om rustig te raak en om jou hart oop te maak om te deel, lief te hê en lekker te lag. Geniet die reis en samesyn!"
Kosbaar bevat meer as 100 eg Suid-Afrikaanse resepte. Met 'n Libanese ouma toon haar kosvoorkeure 'n goeie mengsel van boerekos met 'n sterk Libanese invloed. Daar is ou gunstelinge soos roosterkoek en nostalgiese melktert, en party kry 'n nuwe baadjie, soos malvapoeding met 'n pinotagesous, gebakte patat met za'tar-speserye, New York Shake Shack-kaasburgers en stadig geroosterde lamskouer met jogurtplatbrood. Kosbaar bevat ook heelwat graanvrye resepte omdat Berry onlangs vasgestel het sy is allergies vir graan.